NARIADENIE KOMISIE (ES) č. 780/2006
z 24. mája 2006,
ktorým sa mení a dopĺňa príloha VI k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), a najmä na druhú zarážku jeho článku 13,
keďže:
(1)
V súlade s článkom 5 ods. 8 nariadenia (EHS) č. 2092/91 sa v oddieloch A a B prílohy VI k uvedenému nariadeniu stanovuje zoznam povolených zložiek a látok uvedených v ods. 3 písm. c) a d) a ods. 5a písm. d) a e) uvedeného článku. Podmienky použitia týchto zložiek a látok je možné spresniť.
(2)
V súvislosti so zavedením pravidiel pre ekologickú výrobu v oblasti živočíšnej výroby a živočíšnych výrobkov v nariadení (EHS) č. 2092/91 je nevyhnutné upraviť tieto zoznamy s cieľom zahrnúť látky použité pri spracovaní výrobkov obsahujúcich zložky živočíšneho pôvodu určených na ľudskú spotrebu.
(3)
Je tiež nevyhnutné vymedziť prídavné látky, ktoré je možné použiť pri príprave iných ovocných vín, ako sú vína, na ktoré sa vzťahuje nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (2).
(4)
Nariadenie (EHS) č. 2092/91 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom výboru zriadeného v súlade s článkom 14 nariadenia (EHS) č. 2092/91,
PRIJALA TOTO NARIADENIE:
Článok 1
Príloha VI k nariadeniu (EHS) č. 2092/91 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. decembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. mája 2006